Armada
Armada, flåde; i dag mest kendt fra Den Spanske Armada eller Den Uovervindelige Armada, som den spanske kong Filip 2. sendte mod dronning Elizabeth 1. af England i 1588.
Ekspeditionen var et led i den katolske modreformation. Den direkte anledning til angrebet på "kætterdronningen" var bl.a. den engelske søfarer Francis Drakes kaperangreb på spanske skibe i Caribien 1585-86 og henrettelsen af den skotske, katolske dronning, Maria 2. Stuart, i 1587.
Efter to måneders sejlads nåede flåden Den Engelske Kanal. Her ventede den engelske flåde, der bestod af mindre og mere manøvredygtige krigsskibe end de spanske.
Under søslaget ud for Gravelines 29. juli s.å. led spanierne store tab og blev drevet op i Nordsøen. Yderligere tab fandt sted under flådens tilbagetog nord og vest om De Britiske Øer. Kun et mindre antal skibe nåede hjem. Det spanske nederlag indvarslede Englands lange herredømme på verdenshavene.